24/11/2019

המכללה לביטחון לאומי – המב"ל
אוניברסיטת חיפה/ביה"ס למדעי המדינה

דיון בספרו של פרופסור יובל נח הררי "21 מחשבות על המאה ה-21"
עבודה מסכמת בקורס "גישות ואסכולות" – ד"ר דורון נבות

מגיש: בר צ'צ'ק, 028923951

דיון בספרו של פרופסור יובל נח הררי "21 מחשבות על המאה ה-21"

מבוא:
במאמרו "גלובליזציה כתב הגנה" מאמץ אסף שגיב את ההגדרה של דיויד הלד לפיה גלובליזציה היא "תהליך של שיתוף פעולה בין לאומי ורב צדדי, המגביר את האינטגרציה של המערכת העולמית, משום שהוא מאפשר תנועה חופשית של סחורות, שירותים, מידע ואנשים בן מדינות"[[1]](#footnote-2). נדב אייל מתמצת בספרו "המרד נגד הגלובליזציה" את ההגדרה הזו ומצמצם אותה ל"הרחבה של קשרי גומלין"[[2]](#footnote-3).

ספרו של יובל נח הררי "21 מחשבות על המאה ה-21"[[3]](#footnote-4) עוסק בביטויים שונים של **תופעת הגלובליזציה** בהווה ובמיוחד בעתיד הנראה לעין, ובהשפעתם. הררי אינו מגדיר בספר את המונח גלובליזציה, אלא דן בתופעות הנגזרות ממנה. הררי מעמיק בהשלכות ההתפתחות הטכנולוגית, בטרור, בפייק ניוז, בסוגיות ההגירה, בלחצים הנובעים מכך על הפרט ועל המדינה הליברלית ועוד. הספר שם דגש על **השפעת** ההתפתחות הטכנולוגית של ההווה והעתיד הקרוב, בדגש על ההתפתחויות בתחומי טכנולוגיית המידע והטכנולוגיה הביולוגית, ומעלה שאלות באשר לאופן בו האנושות, ברמות השונות, תגיב להתפתחויות אלו.

ניכר כי הספר נכתב בגישה **פלורליסטית**. לכל אורך הספר נותן הררי דגש למורכבותם הרבה של הדברים החל מהפרט וכלה ברמה הגלובאלית. במקביל, הררי מנתח את המציאות תוך התייחסות למוקדי כוח רבים, ואינו מצמצם אותה דרך פריזמה של אחד מהם.

בנייר זה התייחסתי גם לשני מאמרי ביקורת אודות הספר, האחד של ביל גייטס
ב-New York Times [[4]](#footnote-5) והאחר של גווין ג'ייקובסון ב-New Statesman[[5]](#footnote-6). מעניין במיוחד היה לעסוק בביל גייטס, לאור היותו אדם שעמד בראש תאגיד רב עוצמה ובמקביל כמי שעוסק במיזמי ענק פילנתרופיים "על מדינתיים".

כיצד מזהה הסופר את עצמו:

הגם שהררי אינו מכנה את עצמו במפורש כ"בעל גישה פלורליסטית" הרי שהוא מזהה את עצמו לאורך הספר, כליברל, התומך בחירויות הפרט ורואה בחיוב רב את הדמוקרטיה הליברלית. הררי רואה בדמוקרטיה הליברלית כ"שיטה המוצלחת והגמישה ביותר"[[6]](#footnote-7) ואף מציין כי "האנושות לא תנטוש את הסיפור הליברלי, כי אין לה חלופות טובות". הררי מעלה על נס את רשתות הביטחון החברתיות של הדמוקרטיות המערביות[[7]](#footnote-8) ואף דוחה שיטות ממשל נוכחיות אחרות כמו בסין או ברוסיה[[8]](#footnote-9). הררי מציין לחיוב את השירותים הממשלתיים במדינות המערב[[9]](#footnote-10) ומחמיא לאנושות על יכולת האומות המרכיבות אותה לשתף פעולה ולארגן, למשל, תחרויות (בתחומים שונים) בין האומות על בסיס משותף. גישתו של הררי היא פלורליסטית. הררי מדבר על מספר מוקדי כוח, ואינו מתמקד באליטה מסויימת או דרך אחד ממוקדי הכוח.

מורכבויות:

אחד המאפיינים הבולטים בגישה הפלורליסטית הוא ההתייחסות למורכבותם של הדברים. הררי מדגיש במפורש, ופעם אחר פעם, את המורכבות הקיימת בכל רובד בו עוסק, מרמת הפרט ועד לרמה הגלובאלית . לכל אורך הדרך מדגיש הררי את "**המורכבות** האמיתית של המציאות"[[10]](#footnote-11). כך כאשר הררי דן בחילוניות הוא דן **במורכבות** שבתפיסה החילונית[[11]](#footnote-12). כאשר הררי מתאר תאגיד הוא טוען כי מדובר ב"**פסיפס משפטי מורכב**". כך גם לגבי המדינות והלאומים[[12]](#footnote-13). כאשר הדברים מגיעים לרמה הגלובאלית, ניכר כי הם אף מתעצמים. הררי כותב כי "אף אחד לא מסוגל למשוך בחוטים ביעילות . . . וכי אחת הבעיות הכי מסוכנות היא הכחשת **המורכבות של העולם**"[[13]](#footnote-14). בהמשך לכך, גם הפתרונות מורכבים. הררי מזהיר מפני פתרונות פשוטים ומסרים פשטניים.

מוקדי כוח:

ההכרה בריבוי של מוקדי כוח הינה המרכיב המשמעותי בגישה הפלורליסטית. הפלורליסט מנתח את המציאות ככזו המורכבת ממספר רב של גורמים משפיעים ומוקדי כוח. כך גם הטקסט בו אנחנו עוסקים. הררי עוסק **במספר מוקדי כוח** ואינו מתמקד באחד מהם.
פעם אחר פעם בספרו דן הררי בשורה של מוקדי כוח ברמות השונות: דתות, ממשלות, תאגידים, ענקיות טכנולוגיה, קבוצות כדורגל ועוד. כפי שצויין קודם לכן, כולם מורכבים. אין בספר ראייה של המציאות דרך הפריזמה של גורם כוח דומיננטי כזה או אחר. כך, עוסק הררי בהשפעות של גורמים רבים על המציאות, מתאגידים כגון פייסבוק ותנובה ועד למוסדות דתיים[[14]](#footnote-15). הררי גם מעיד על עצמו כמי שמשוחח עם הרבה "פוליטיקאים, אנשי עסקים, פעילים חברתיים ותלמידי בתי ספר . . ."[[15]](#footnote-16).

כשהררי בא לדון בדרכים להתמודדות עם הטרור הוא נותן דגש לתפקיד המשמעותי שיש למדינה אולם גם לתקשורת ואף לאזרחים עצמם[[16]](#footnote-17). גם בהתמודדות מול הכשלים של פייסבוק מציין הררי שנכון לעודד "תאגידים אחרים מוסדות וממשלות" להתחרות בפייסבוק[[17]](#footnote-18). כל אלו מצביעים על הראייה של המחבר את המציאות דרך פריזמה של ריבוי מוקדי כוח.

תודעה:

מוטיב שחוזר לאורך הספר הוא הסקפטיות של הררי בכל הקשור לתודעה האנושית וליכולת שלנו להתמודד עם ריבוי המידע והכוחות שפועלים עלינו, כעת, וביתר שאת אף בעתיד הקרוב[[18]](#footnote-19). סקפטיות כזו, הנותנת משקל למעצבי דיעה חיצוניים, גם היא מאפיינת גישה פלורליסטית.

גישות אחרות

הספר אינו מהווה ביטוי לגישה מרכסיסטית בניתוח המציאות. אמנם יש בספר התייחסויות למעמדות, לאי השיוויון הכלכלי ההולך ומעמיק[[19]](#footnote-20), וכולי. אולם הנחת המוצא של המחבר היא מרובת שחקנים ומשפיעים – ואינה רואה את המציאות **אך ורק** דרך הפריזמה של הבעלות על אמצעי הייצור, למשל. יחד עם זאת, הררי מקיים דיון מעניין באשר לאפשרות שהשינויים הטכנולוגיים יגרמו לכך שהשליטה במידע ובטכנולוגיה היא זו שתהווה את הבסיס הכלכלי, ולאו דווקא הבעלות על הקרקע, אמצעי היצור או אפילו מעמד הפועלים עצמו. הררי סבור שמעמד הפועלים אף עשוי להתבטל לאור השינויים הטכנולוגיים[[20]](#footnote-21). הררי מודאג מהאפשרות שבסופו של דבר העושר והעוצמה ירוכזו בידיה של אליטה קטנטנה אחת, כששאר בני האדם יהפכו למיותרים ויאבדו את חשיבותם הכלכלית ואת כוחם הפוליטי[[21]](#footnote-22).

במקרה כזה, ובמידה והררי היה בעל גישה מרכסיסטית, ניתן היה לייצר דיון רחב הרבה יותר באשר לשינויים הצפויים שעליהם הוא מצביע. כך, אפשר לטעון שהמציאות אותה מתאר הררי, לפיה בעלי ההון הם אלו שיחזיקו בידיהם את כלל המשאבים והעוצמות בדגש על אלו הנובעים מהתפתחות הטכנולוגיה תביא לכך שמעמד הפועלים ושאר העובדים יהפכו למעשה מיותרים בחברה , יביאו בהכרח לפער כלכלי מתרחב ובלתי נתפש, שיביא בתורו להתפרצות רחבה, ואלימה מאוד ולמהפיכה.

הספר אינו נכתב דרך גישת ה-**Public Choice**. כפי שצויין, הררי רואה את המציאות באופן מורכב, מרובה מוקדי כוח ושחקנים. הררי סקפטי בכל הנוגע ל"בחירה הרציונאלית", אחד מהיסודות של ה-Public Choiceומתבטא באופן מפורש כי "הרציונאלית האנושית היא מיתוס. גם הרעיון שבני אדם חושבים ופועלים כאינדיבידואלים שגוי"[[22]](#footnote-23). תחת זאת, מדגיש הררי כי בני האדם חושבים בקבוצות. בנוסף, החל מתחילת הספר, מביע הררי סקפטיות באשר לתאגידים ויזמים של טכנולוגיית המידע והביוטכנולוגיה, ומחדד את התפקיד של אנשי האקדמיה (סוציולוגים, פילוסופים והסטוריונים) לבקר את התהליכים[[23]](#footnote-24). בדוגמא נוספת, בחלק העוסק בפייסבוק[[24]](#footnote-25) מבקר הררי את הראייה התאגידית ואת ההסתמכות על כוחות השוק, או בלשונו של הררי – "בכל הנוגע לפתרון בעיות חברתיות סבוכות, אנחנו עדין צריכים להסתמך על פוליטיקאים ועל אנשי דת בשר ודם".

אין בספר ביטוי לגישה אליטיסטית. כאמור הררי פלורליסט ומקבל את העובדה שכוחות רבים פועלים במקביל.

ביקורות:

במאמר הביקורת של ביל גייטס ב-[[25]](#footnote-26)NYT, "What Are The Biggest Problems Facing Us in the 21st Century?" נראה כי המחבר יוצא מאותה גישה מחקרית, קרי גישה פלורליסטית. כך לדוגמא, כשגייטס דן בסוגיית הקיטוב בחברה, הוא מתבטא כי לממשלות, לחברה האזרחית ולסקטור הפרטי יש תפקיד. כשגייטס דן בסוגיית המידע והפרטיות הוא מבקש לחדד וקורא להבחין בין הגופים השונים שאוספים את המידע עלינו, לטובת איזו מטרה וכיצד הם שומרים על פרטיותנו, ומבדיל בין נתונים רפואיים לבין נתוני הרכישות המקוונות שלנו[[26]](#footnote-27). ניתן להבין, כי במקרה של הטקסט הזה לפחות, מבוטאת על ידי גייטס גישה פלורליסטית.

זוהי גישה מעניינת כשהיא מגיעה מגייטס. האחרון עמד בראש אחד התאגידים המשמעותיים ביותר (Microsoft) בארצות הברית ובעולם כולו, ואף ניהל מאבק משפטי ארוך עם המדינה הפדרלית בסוגיות של מונופול[[27]](#footnote-28).
בנוסף, מזה למעלה מעשור עומד גייטס בראש מוסד פילנתרופי, Bill and Melinda Gates Foundation, עם תקציב של עשרות מליארדי דולרים, המגיעים ברובם מהונו הפרטי ומ-Brekshire Hathaway של איל ההון וורן באפט. המוסד הפילנטרופי עוסק במיזמים גלובאליים חוצי יבשות ומדינות (מאבק במחלת הפוליו, שיפור הסניטציה במדינות מתפתחות, הקמת כורים גרעיניים לאנרגיה נקיה וכו') – לכאורה, במקומן של הממשלות הריבוניות[[28]](#footnote-29).
יש בשתי הדוגמאות לעיל כדי להצביע על גישה ניאו ליברלית הן סביב פעילות Microsoft והצלחתה, והן סביב הפעילות של ה- Bill and Melinda Gates Foundation , ארגון שנראה שלקח על עצמו לטפל בבעיות במקום הממשלות (ביוב, בריאות, אנרגיה ירוקה)[[29]](#footnote-30). על כן, ניתן היה לצפות מצידו של גייטס לביקורת שתבטא גישה של Public Choice. כאמור, לפחות בביקורת של גייטס על "21 מחשבות" ניכרת גישה יותר פלורליסטית המצביעה על מספר מוקדי כוח ואינה מטילה על השוק הפרטי דווקא להוביל את הטיפול בבעיה כזו או אחרת.

גייטס, כמו הררי, קורא לשיתוף פעולה גלובלי על מנת לטפל באתגרים גלובליים. הגם שהררי מייחס תפקיד לתאגידים ולאינדיבידואלים[[30]](#footnote-31) הרי, שלמשל, בדיון שלו בהתמודדות אל מול משבר האקלים, מתמקד הררי בעיקר בממשלות ובשיתוף הפעולה הבין לאומי הנדרש מהן[[31]](#footnote-32). גייטס לעומתו, לקח על עצמו, ועל הארגון הפילנתרופי שבראשו הוא עומד לנסות ולפתור בעיות גלובאליות אך גם לוקאליות (זיהום מי שתיה במדינה מסויימת באפריקה) גם כשהאחרונות, הינן בתחום אחריותה לכאורה של ממשלה מקומית. בפועל Bill and Melinda Gates Foundation הוא זה המבקש, יוזם ומניע את הטיפול בסוגיות אלו, הגם שנדרש, מכל מקום, לשתף פעולה עם הממשלות המקומיות[[32]](#footnote-33). בראיית הררי, לעומת זאת, התפקיד המשמעותי בהתמודדות עם האתגר היא קודם כל, של הממשלות והמדינות – הגם שיש תפקיד גם לאינדיווידואלים ותאגידים.

בביקורת אחרת על הררי, הביקורת של גווין ג'ייקובסון ב-[[33]](#footnote-34)New Stateman מתמקדת בכך שהררי מתעלם מהספירה הפוליטית – בה מצוי הפתרון. ג'ייקובסון כותב שעלינו להתמודד עם הבעיות, יחד ו**בזירה הפוליטית**. מדובר באמירה מצומצמת יחסית, אולם היא עשויה להצביע על ראייה ממסדית יותר, או ניאו ממסדית. בעוד שהררי מתמקד בשורה של מוקדי כוח, ג'ייקובסון מתמקד בזירה הפוליטית – ובכך מדגיש את תפקידה של המדינה בהתמודדות עם האתגרים.

סיכום:

ספרו של יובל נח הררי "21 מחשבות על המאה ה-21" נכתב מתוך גישה פלורליסטית. גישה זו מדגישה את מורכבות המציאות: האני הפרטי, החברה, המוסדות השונים, הממשלה וכמובן העולם. הררי מפרט לכל אורך הספר את הבעיות והמורכבויות הנובעים מתופעת הגלובליזציה ומההתקדמות הטכנולוגית ומתייחס אגב כך למוקדי הכוח השונים. הררי אינו מביע דעה שיפוטית לגבי תהליך הגלובליזציה עצמו, אלא מקבל אותו כמציאות ההולכת ומתפתחת. הררי אכן מדגיש ומצביע על האיומים השונים על הפרק, אך הוא סבור כי עלינו להתחיל ולהתמודד איתם, ובמהירות. בהתמודדות זו, אל מול הבעיות והאתגרים הגדולים שעל הפרק, לכלל השחקנים יש אחריות ותפקיד. הם גם נדרשים לשיתוף פעולה נרחב כדי לעמוד בהם.

**ביבליוגרפיה:**

1. הררי יובל נח, "21 מחשבות על המאה ה-21", הוצאת דביר, 2018
2. שגיב אסף, "גלובליזציה כתבה הגנה", תכלת, 2004

אייל נדב, "המרד נגד הגלובליזציה", הוצאת ספרי חמד של ידיעות אחרונות, 2018

1. Gates Bill, "What Are The Biggest Problems Facing Us in the 21st
Century?"
New York Times, Sept. 4th, 2018
<https://www.nytimes.com/2018/09/04/books/review/21-lessons-for-the-21st-entury-yuval-noah-harari.html>

Jacobson Gavin, "Yuval Noah Harari's21 Lessons for the 21st Century is banal and risible self-help book", NewStatesmanAmerica, Aug. 22nd, 2018 <https://www.newstatesman.com/culture/books/2018/08/yuval-noah-harari-s-21-lessons-21st-century-banal-and-risible-self-help-book>

Guggenheim Davis,
 "Inside Bill's Brain: Decoding Bill Gates",סדרת טלוויזיה של Netflix, Sept. 20th, 2019.

1. אתר האינטרנט של Bill and Melinda Gates Foundation, <https://www.gatesfoundation.org/>
1. שגיב, אסף, "גלובליזציה כתבה הגנה", תכלת, עמ' 38 [↑](#footnote-ref-2)
2. אייל, נדב, "המרד נגד הגלובליזציה", עמ' 36, הוצאת ספרי חמד של ידיעות אחרונות, 2018 [↑](#footnote-ref-3)
3. הררי, יובל נח, "21 מחשבות על המאה ה-21", הוצאת דביר, 2018 [↑](#footnote-ref-4)
4. Gates, Bill , "What Are The Biggest Problems Facing Us in the 21st Century?", New York Times, Sept. 4, 2018, <https://www.nytimes.com/2018/09/04/books/review/21-lessons-for-the-21st-century-yuval-noah-harari.html> [↑](#footnote-ref-5)
5. Jacobson Gavin, "Yuval Noah Harari's21 Lessons for the 21st Century is banal and risible self-help book", NewStatesmanAmerica, Aug. 22, 2018 <https://www.newstatesman.com/culture/books/2018/08/yuval-noah-harari-s-21-lessons-21st-century-banal-and-risible-self-help-book> [↑](#footnote-ref-6)
6. הררי, יובל נח, שם, עמ' 16 [↑](#footnote-ref-7)
7. הררי, יובל נח, שם, עמ' 80 [↑](#footnote-ref-8)
8. שם, שם, עמ' 28 [↑](#footnote-ref-9)
9. שם, שם, עמ' 26 [↑](#footnote-ref-10)
10. שם, שם, עמ' 227 [↑](#footnote-ref-11)
11. שם, שם, עמ' 204 [↑](#footnote-ref-12)
12. שם, שם, עמ' 242 [↑](#footnote-ref-13)
13. שם, שם, עמ' 244 [↑](#footnote-ref-14)
14. הררי, יובל נח, שם, עמ' 137-139 [↑](#footnote-ref-15)
15. שם, שם, עמ' 32 [↑](#footnote-ref-16)
16. שם, שם, עמ' 164 [↑](#footnote-ref-17)
17. שם, שם, עמ' 93 [↑](#footnote-ref-18)
18. שם, שם, עמ' 79-80 [↑](#footnote-ref-19)
19. שם, שם, עמ' 82 [↑](#footnote-ref-20)
20. שם, שם, עמ' 80 [↑](#footnote-ref-21)
21. שם, שם, עמ' 83 [↑](#footnote-ref-22)
22. שם, שם, עמ' 217 [↑](#footnote-ref-23)
23. שם, שם, עמ' 14 [↑](#footnote-ref-24)
24. שם, שם, עמ' 93 [↑](#footnote-ref-25)
25. Gates, Bill, Gates Bill , "What Are The Biggest Problems Facing Us in the 21st Century?", New York Times, Sept. 4, 2018 [↑](#footnote-ref-26)
26. שם, שם, שם [↑](#footnote-ref-27)
27. Guggenheim, Davis, "Inside Bill's Brain: Decoding Bill Gates", סדרת טלוויזיה של Netflix, Sept. 20, 2019. [↑](#footnote-ref-28)
28. שם, שם [↑](#footnote-ref-29)
29. ראו גם באתר האינטרנט של Bill and Melinda Gates Foundation, [www.gatesfoundation.org](http://www.gatesfoundation.org) [↑](#footnote-ref-30)
30. הררי, יובל נח, שם, עמ' 121 [↑](#footnote-ref-31)
31. שם, שם, 121-123 [↑](#footnote-ref-32)
32. ראו באתר האינטרנט של Bill and Melinda Gates Foundation, [www.gatesfoundation.org](http://www.gatesfoundation.org) [↑](#footnote-ref-33)
33. Jacobson, Gavin, "Yuval Noah Harari's21 Lessons for the 21st Century is banal and risible self-help book", NewStatesmanAmerica, Aug. 22, 2018 [↑](#footnote-ref-34)